钦定古今图书集成/明伦汇编/官常典/第618卷 > 姚之兰
## 钦定古今图书集成/明伦汇编/官常典/第618卷 > 姚之兰

按《安庆府志》：“之兰字汝芳，万历间进士，授海澄令。开
九都水利，化斥卤为沃壤，居人德之，遂名其地曰姚
巷。累官南礼部郎，杭州、汀州两郡守，所至有声。汀地
僻民瘠，适朝议加饷，乃搜府藏所馀者，佐以赎羡。新
饷五千金，完如额，不以累汀民。督饷使者以闻，将有
不次之擢，乃念母春秋高，以终养请，诏许之，仍曰：‘无
有如汀守之急公而爱民者。晋秩副使，以荣其归’。”之
兰赋性孝友姻睦，遇事敢言，桑梓有大利害，直陈之
当事而语人，绝不及私。海澄、杭州、汀州皆有特祠，祀之。子孙矩，孙棐，俱进士。